[]

บริษัท เอสไอเอส ดิสทริบิวชั่น (ประเทศไทย) จำกัด (มหาชน)

SiS Distribution (Thailand) Public Company Limited

เอกสารแนบ 3

รายงานการกำกับดูแลกิจการของคณะกรรมการตรวจสอบ

รายงานการกำกับดูแลกิจการของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของ บริษัท เอสไอเอส ดิสทริบิวชั่น (ประเทศไทย) จำกัด (มหาชน)
เป็นกรรมการอิสระที่ไม่มีส่วนในการบริหาร และไม่ถือหุ้นของบริษัทฯ จำนวน 3 ท่าน คือ
นายสมชาย ศิริวิชยกุล เป็นประธานคณะกรรมการตรวจสอบ, นายสุวิทย์ จินดาสงวน และ
ดร.โรจนศักดิ์ โฉมวิไลลักษณ์
กรรมการตรวจสอบทุกท่านมีคุณสมบัติครบตามประกาศของตลาดหลักทรัพย์แห่งประเทศไทย
ได้รับการแต่งตั้งจากที่ประชุมคณะกรรมการบริษัทฯ เมื่อวันที่ 4 กุมภาพันธ์ 2547
ซึ่งปฏิบัติหน้าที่ตามกฎบัตรของคณะกรรมการตรวจสอบที่สอดคล้องกับข้อกำหนดของตลาดหลักทรัพย์
รวมถึงหน้าที่อื่นที่ได้รับมอบหมายจากคณะกรรมการบริษัทฯ ด้วยความเป็นอิสระ ในปี 2551
คณะกรรมการตรวจสอบได้มีการประชุมทุกเดือน รวม 12 ครั้ง เพื่อสอบทานเรื่องต่างๆ
ซึ่งสรุปได้ดังนี้

1.  สอบทานความเพียงพอของการควบคุมภายใน และการตรวจสอบระบบงานภายใน โดย
    คณะกรรมการตรวจสอบได้มอบหมายนโยบายและแนวทาง
    รวมถึงขอบเขตในการตรวจสอบให้กับฝ่ายตรวจสอบภายใน
    ซึ่งฝ่ายตรวจสอบภายในได้นำไปกำหนดเป็นแผนงานตรวจสอบภายใน
    ที่ครอบคลุมประเด็นที่มีนัยสำคัญ ในด้านการควบคุมภายใน และความเสี่ยงของแต่ละแผนก
    และเมื่อมีการรายงานผลการตรวจสอบและสอบทานจากผู้ตรวจสอบภายใน คณะกรรมการตรวจ
    สอบได้ให้ความเห็น ข้อเสนอแนะแนวทางแก้ไข ต่อผู้บริหาร หรือผู้รับผิดชอบแต่ละแผนก
    เพื่อให้เกิดการแก้ไข และปรับ
    ปรุงโดยให้ฝ่ายตรวจสอบติดตามการแก้ไขตามรายงานผลการตรวจสอบ
    คณะกรรมการตรวจสอบมีความเห็นว่า บริษัทฯมีระบบการควบคุมภายในที่เหมาะสม
    และเพียงพอ ครอบคลุมความเสี่ยงในแต่ละแผนก โดยได้รายงานให้คณะกรรมการบริษัทฯทราบ

2.  สอบทานงบการเงินระหว่างกาลรายไตรมาส และงบการเงินประจำปี 2551
    คณะกรรมการตรวจสอบได้สอบทานงบการเงินก่อนเสนอให้คณะกรรมการบริษัทฯ โดยเชิญผู้
    สอบบัญชีเข้าร่วมประชุมทุกไตรมาส เพื่อรับฟังคำชี้แจงสิ่งที่ตรวจพบ และได้ซักถามในราย
    ละเอียด เพื่อความถูกต้อง ครบถ้วน ความเพียงพอในการเปิดเผยข้อมูลของงบการเงิน
    คณะกรรมการตรวจสอบมีความเห็นว่า รายงานทางการเงินนั้น
    ได้จัดทำขึ้นอย่างถูกต้องตามที่ควร และเป็นไปตามมาตร ฐานการบัญชีที่รับรองทั่วไป
    โดยมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

3.  สอบทานและให้ความเห็นต่อการทำรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์

ซึ่งในปี 2551 ฝ่ายบริหารได้มีการเสนอขออนุมัติในหลักการต่อคณะ กรรมการบริษัทฯ
เพื่อเป็นหลักปฏิบัติในการทำรายการที่เกี่ยวโยงกัน คณะกรรมการตรวจสอบพิจารณาและให้ความเห็น
รวมทั้งเปิดเผยข้อมูลในเรื่องดังกล่าวไว้ในรายงานประจำปี

4.  สอบทานการปฏิบัติตามพระราชบัญญัติหลักทรัพย์ และตลาดหลักทรัพย์
    รวมถึงข้อพึงปฏิบัติที่ดีสำหรับบริษัทจดทะเบียนตามประกาศของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    การปฎิบัติตามกฎหมายที่เกี่ยวข้องกับธุรกิจของบริษัทและข้อกำหนดของทางการ

คณะกรรมการตรวจสอบมีความเห็นว่า
บริษัทฯมีการปฏิบัติให้เป็นไปตามกฎหมายและข้อกำหนดของทางการในด้านต่าง ๆ

5.  สอบทานการกำกับดูแลกิจการที่ดี เพื่อให้มีการเปิดเผยข้อมูลอย่างโปร่งใส เพียงพอ
    และเป็นไปตามประกาศของตลาดหลักทรัพย์แห่งประเทศไทยและคณะกรรมการกำกับหลักทรัพย์และตลาดหลักทรัพย์
    คณะกรรมการตรวจสอบได้สอบทานให้ฝ่ายจัดการปฏิบัติตามนโยบายการกำกับดูแลกิจการที่ดี
    ที่บริษัทฯได้กำหนดไว้ และผลการประเมินในเรื่องการกำดูแลกิจการของบริษัทฯอยู่ในกลุ่มดีมาก
    คณะกรรมการตรวจสอบจะได้ร่วมกับฝ่ายจัดการในการปรับปรุงนโยบายการกำกับดูแลกิจการให้ดีขึ้น
    มีความโปร่งใส และเป็นประโยชน์ต่อทุกฝ่าย

6.  สอบทานการคัดเลือก เพื่อเสนอแต่งตั้งผู้สอบบัญชีของบริษัท
    คณะกรรมการตรวจสอบพิจารณาและประเมินถึงความรู้ ความชำนาญ ความสามารถ
    และความเป็นอิสระแล้ว เห็นควรเสนอคณะกรรมการบริษัท ให้แต่งตั้ง นายเอกสิทธิ์
    ชูธรรมสถิตย์ ผู้สอบบัญชีรับอนุญาตเลขทะเบียน 4195 หรือ นางสาวสมบูรณ์ ศุภศิริภิญโญ
    ผู้สอบบัญชีรับอนุญาตเลขทะเบียน 3731 หรือ นางสาววรรณาพร จงพีรเดชานนท์
    ผู้สอบบัญชีรับอนุญาตเลขทะเบียน 4098 หรือ นายวิเชียร ธรรมตระกูล
    ผู้สอบบัญชีรับอนุญาตเลขทะเบียน 3183 จากบริษัท เคพีเอ็มจี ภูมิไชย สอบบัญชี จำกัด
    ให้เป็นผู้สอบบัญชีของบริษัทประจำปี 2552 โดยมีค่าตอบแทนการสอบบัญชีเป็นจำนวนเงินไม่เกิน
    1,020,000 บาท เพื่อนำเสนอต่อที่ประชุมสามัญผู้ถือหุ้นเพื่ออนุมัติต่อไป

7.  การประเมินตนเองของคณะกรรมการตรวจสอบ คณะกรรมการตรวจสอบได้มีการประเมิน
    ผลการปฏิบัติงานของตนเอง โดยได้เปรียบเทียบกับแนวทางการปฏิบัติที่ดี
    รวมถึงได้มีการเข้าอบรมเสริมความรู้ในด้านต่างๆ
    เพื่อพัฒนาและปรับปรุงการปฏิบัติงานของคณะกรรมการตรวจสอบ
    โดยผลการประเมินอยู่ในระดับที่น่าพอใจ

ในปี 2551 คณะกรรมการตรวจสอบได้กำหนดให้ฝ่ายตรวจสอบภายใน จัดทำรายงานในเรื่องลูกหนี้
และสินค้าคงเหลือ เพื่อนำเสนออย่างต่อเนื่องเป็นประจำทุกเดือน
เนื่องจากเป็นสินทรัพย์ที่มีความสำคัญต่อกิจการ และต้องมีการบริหารที่ดีจากฝ่ายจัดการ
เพื่อรักษาประสิทธิภาพของผลประกอบการของบริษัทฯ และลดความเสี่ยงในเรื่องเงินทุนหมุนเวียน
และลดดอกเบี้ยจ่ายลง ซึ่งในปีต่อไปคณะกรรมการตรวจสอบจะยังคงติดตามในเรื่องดังกล่าว
และจะเพิ่มการติดตามในด้านอื่นๆ เพื่อประโยชน์ต่อผู้ถือหุ้น และผู้มีส่วนได้เสียทุกฝ่าย

คณะกรรมการตรวจสอบ ได้ให้ความสำคัญกับเรื่องที่สอบทาน เพื่อให้มีการควบคุมภายในที่เพียงพอ
มีระบบการรายงานทางการเงิน และการบริหารที่มีความถูกต้องเชื่อถือได้
ภายใต้นโยบายการกำกับดูแลกิจการที่ดี และเพื่อให้เกิดประโยชน์สูงสุดต่อผู้มีส่วนได้เสียทุกฝ่าย

[]

(นายสมชาย ศิริวิชยกุล)

ประธานคณะกรรมการตรวจสอบ

1 กุมภาพันธ์ 2552